નિખિલ બ્રહ્મભટ્ટ સાધ્વીના પૂર્વ સેવક છે અને જયશ્રીનાં રહસ્યો જાણી ગયો હતો. એટલે એણે તેનાથી દૂર જવાની કોશિશ કરી હતી, આથી સાધ્વીએ તેને મારી નાખવાની કોશિશ ચાલુ કરી. વિદેશથી આવતો તેનો મોંઘો મેકઅપ અને બહાર ક્યાંય પણ જાય તો રિસોર્ટ કે ફાઇવ સ્ટાર હોટેલોમાં રોકાતી હતી એમ નિખિલનું કહેવું છે. લોકોને વ્યાજે પૈસા આપતી અને જો પૈસા ન ચૂકવી શકે તો બળજબરીથી તેની મિલકતો પડાવી લેતી. આ બધું જાણ્યા પછી સાધ્વીનાં આવાં કુકર્મોમાં સહકાર ન આપવા મન મક્કમ કર્યું. ધર્મમાં ચાલતાં ધતિંગથી તેનો આત્મા દુભાયો હતો. આથી તેણે સાધ્વીથી છૂટા પડવાની વાત કરતાં સાધ્વીએ ફોન પર અને માણસો મોકલી મારી નાખવાની ધમકીઓ આપી હતી એટલે નિખિલે પત્ર દ્વારા પોલીસમાં ફરિયાદ કરી હતી, પરંતુ આજ દિવસ સુધી પોલીસે કોઈ સચોટ કામગીરી કરી નહીં. અત્યારે નિખિલ સાધ્વીથી બચવા તેના સાળાને ત્યાં તેનાં બાળકો સાથે છુપાઇને રહેવા માંડ્યો હતો. તેને ડર હતો કે સાધ્વીના માણસો તેને અને તેના પરિવારને મારી નાખશે.